Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 27/11)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Nagykun rizs”

ES Nr.: PGI-HU-02416 – 22.8.2018

ACVN ( ) AĢIN (X)

1. Nosaukums vai nosaukumi (ACVN vai AĢIN)

“Nagykun rizs”

2. Dalībvalsts vai trešā valsts

Ungārija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargāto ģeogrāfiskās izcelsmes norādi “Nagykun rizs” var apzīmēt šādu Oryza sativa L. sugas Ungārijā selekcionēto šķirņu baltgraudu vai pilngraudu (brūno graudu) rīsus: ‘M-225’, ‘M-488’, ‘Fruzsina M’, ‘Sandora’, ‘Dáma’, ‘Risabell’, ‘Janka’, ‘Ábel’ un ‘Bioryza’. Šo norādi var izmantot arī attiecībā uz visām citām attiecīgajā ģeogrāfiskajā apgabalā audzēto rīsu šķirnēm, kuru baltgraudu vai pilngraudu (brūnie) rīsi atbilst tālāk norādītajām kvalitātes īpašībām.

Baltajiem rīsiem: tīrība – vismaz 99,9 % (m/m); citi graudi – ne vairāk kā 0,1 % (m/m); sarkansvītrotie graudi – ne vairāk kā 4 % (m/m);

brūnajiem rīsiem: tīrība – vismaz 99,9 % (m/m); citi graudi – ne vairāk kā 0,1 % (m/m); slīpētie graudi – ne vairāk kā 1,5 % (m/m); šķeltie graudi – ne vairāk kā 2 % (m/m).

Noteiktā ģeogrāfiskā apgabala augsnes īpašību dēļ produktā “Nagykun rizs” ir ārkārtīgi zems arsēna saturs. Tas nepārsniedz 0,1 mg/kg, kas ir krietni zem ES robežvērtības.

Atkarībā no rīsu graudu formas katras šķirnes graudi var būt apaļi, pusapaļi vai gari.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi: sēšana, ražas novākšana un apstrāde.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Produktu “Nagykun rizs” ražo Jāsas-Naģkunas-Solnokas (Jász-Nagykun-Szolnok) meģes Nagykunság ziemeļu apgabala Kisújszállás pilsētas administratīvajā teritorijā.

5. Saikne ar ģeogrāfisko apgabalu

Starp produktu un ģeogrāfisko apgabalu esošās saiknes pamatā ir produkta kvalitāte.

Dabas faktori

Kisújszállás atrodas Lielajā Ungārijas zemienē. Audzēšanas metodei nāk par labu tas, ka aramzemi Kisújszállás pašvaldībā ieskauj kanāli, kuros ieplūst Hortobágy-Berettyó upes ūdeņi, nodrošinot arī rīsu lauku apūdeņošanu.

“Nagykun rizs” ražošanas apgabala augsnei ir šādas īpašības: līdz 1 m dziļumam māla saturs ir no 50 līdz 60 %, un pat vairāk nekā 1 m dziļumā māla saturs saglabājas virs 40 %. Augsne ir cieši sablīvēta; sausa augsne ir ļoti cieta, bet mitra augsne – plastiska un lipīga. Ūdens pieplūdums pēc augsnes augšējo slāņu īslaicīgas drenāžas izraisa šīs ļoti mālainās augsnes uzbriešanu, padarot to necaurlaidīgu. (Fuchs, 2012).

Laika gaitā kā drošības pasākumi rīsu audzēšanai ir izveidotas iekārtas aizsardzībai pret upju pārplūšanu un iekšzemes plūdiem, pazemināts gruntsūdeņu līmenis un izveidoti apūdeņošanas kanāli. Rīsu audzēšanai piemēroti apstākļi ar tehniskiem un cita veida pasākumiem tika pakāpeniski radīti vairāk nekā 150 gadu laikposmā. Noteiktajā ģeogrāfiskajā apgabalā tagad tiek audzēti augstas kvalitātes rīsi, jo augsnē ir zems bioloģiski kaitīgo smago metālu kontaminācijas līmenis un bagātīgs rīsu audzēšanai nepieciešamo minerālu daudzums.

Cilvēkfaktori

Rīsu audzēšana Ungārijā sākās pēc Otrā pasaules kara, pamatojoties uz Lajos Kreybig un Ernő Obermayer pētījumiem, un sākot no 1948. gada tā izplatījās Hortobágy-Berettyó upes ielejā. Grāmata par Kisújszállás pilsētas vēsturi (Kisújszállás Város Története) vēsta, ka 1948. gadā šajā pilsētā Lauksaimnieku kooperatīva ietvaros tika izveidotas pirmās nomnieku apvienības; to galvenais mērķis bija rīsu audzēšana (161. lpp.). Vēlāk uz to pamata veidojās jauni kooperatīvi.

“Nagykun rizs” audzēšana ģeogrāfiskajā apgabalā pēdējo 70 gadu laikā ir gājusi kopsolī ar plašām zināšanām un prasmēm un radījusi daudzus audzēšanai nepieciešamus tehniskus risinājumus, tādus kā, piemēram, atbildīga un atbilstoša augsnes sagatavošana, barības vielu piegāde, šķirņu uzturēšana un selekcija, iedarbīga augu slimību apkarošana, appludināšanas metožu savlaicīga piemērošana audzēšanas procesā un rūpīga ražas novākšana.

Produkts “Nagykun rizs” ir gandrīz trīsdesmit gadu ilga selekcijas celma attīstībai veltīta darba rezultāts, un to ražo no šķirnēm, kas ir labi pielāgojušās reģiona augsnei un klimatam. Selekcijas gaitā vērtīgākās īpašības ir ģenētiski nostiprinātas šķirnēs, līdz ar to augi var pielāgoties ģeogrāfiskajiem apstākļiem un izmantot tos. Veģetācijas perioda ilgums pielāgojas attiecīgā gada faktiskajai vidējai temperatūrai. Augi to attīstības sākumā ir izturīgi pret aukstumu, tāpēc tiem nekaitē maija sākumam raksturīgie aukstuma viļņi. Augu saknes un vielmaiņa ir noturīgi pret augsto sāls koncentrāciju augsnē. Tie satur arī uzturfizioloģiski nozīmīgus mikroelementus augstā koncentrācijā.

Ģeogrāfiskajā apgabalā ir izstrādāti īpaši audzēšanas paņēmieni (zinātība)

— Cieši sablīvētās, ļoti sāļās augsnes dēļ sēklām ir vajadzīgs ilgs dīgtspējas periods (40 dienas). Šajā laikā, lai veicinātu dīgtspēju, sējumi jāappludina trīs vai četras reizes. Parasti augus neappludina, iekams tiem nav izveidojušās 6 līdz 8 lapas. Citos ģeogrāfiskajos apgabalos pēc rīsu sējas to veic jau tad, kad augiem izveidojušās trīs līdz četras lapas.

— Rīsus novāc, kad mitruma saturs graudos sasniedz 20–24 %, jo līdz ar to tiek panākta ievērojami augstāka tīrības pakāpe. Citos ģeogrāfiskajos apgabalos ražu novāc, kad graudu mitruma saturs ir zemāks (16 %).

Saikne starp produkta kvalitāti un ģeogrāfisko vidi

“Nagykun rizs” ražošanas metode ietver apsētās platības appludināšanu veģetācijas periodā. Līdz ar to augsne, kurā ir augsts mālu saturs pat 1 m dziļumā, kļūst necaurlaidīga. Šā iemesla dēļ augs nevar absorbēt no iežiem gruntsūdeņos nonākušo arsēnu. Tādējādi produktā “Nagykun rizs” arsēna saturs ir ievērojami zemāks nekā citur audzētajos rīsos.

Pateicoties ģeogrāfiskajā apgabalā izmantotajām audzēšanas metodēm, “Nagykun rizs” atbilst ievērojami stingrākām kvalitātes prasībām nekā rīsi, kas audzēti citos ģeogrāfiskajos apgabalos.

“Nagykun rizs” zemais arsēna saturs (mazāk nekā 0,1 mg/kg) Eiropā ir unikāls. Tāpēc produkts “Nagykun rizs” jau ilgu laiku tiek pastāvīgi eksportēts uz Vāciju, lai apgādātu populārus starptautiskos zīdaiņu pārtikas ražošanas uzņēmumus. Attiecībā uz rīsiem, ko izmanto zīdaiņu un mazu bērnu pārtikas ražošanā, arsēna satura robežvērtība nedrīkst pārsniegt 0,1 mg/kg, un šī robežvērtība produktā “Nagykun rizs” ir konsekventi ievērota.

Atsauce uz specifikācijas publikāciju

(šīs regulas 6. panta 1. punkta otrā daļa)

http://eredetvedelem.kormany.hu/download/f/27/02000/11%20FM%20értesítő.pdf

(1) OV L 343, 14.12.2012., 1. lpp.